Norge er rejst til EM uden AG København-målvogteren Steinar Ege, og derfor er det op til Aalborg Håndbolds Ole Erevik at få lukket ned i det norske mål. Den opgave løste Erevik mandag på fornem vis i Norges første EM-kamp, der blev et sandt drama. Norge var flere gange stort bagud og fik en mand smidt ud for en svinestreg, men på grund af Ereviks klasse i målet lykkedesdet Norge at slå Slovenien 28-27. Erevik blev noteret for 20 redninger i kampen, og det gav ham en redningsprocent på 45. Norge kom flyvende fra start med en føring på hele 6-0, og slovenerne var mere end 10 minutter om at få hul på målscoringen. Alligevel stod der 14-14, da første halvleg blev fløjtet af, og i starten af anden halvleg blev Norge løbet over ende. Slovenien bragte sig foran 18-14 og senere 21-16, men herefter fulgte fem norske mål i træk. I slutfasen var det Erevik, der med en stribe flotte redninger sikrede Norge den vigtige sejr. Norges Johnny Jensen fik direkte rødt i kampen, efter han ramte en slovener i ansigtet med en albue. Også to slovenske spillere så rødt. De to øvrige hold i gruppe D er Island og Kroatien. De tre bedste hold fra hver gruppe fortsætter i mellemrunden. /ritzau/

Referat:
Ole Erevik blev den store helt for Norge, der vendte et truende nederlag til en sejr over Slovenien.